**OBRAZLOŽENJE**

**prijedloga** **Odluke** **o 3. izmjeni Odluke plaći i ostalim materijalnim pravima**

**općinskog načelnika Općine Vidovec**

**I. PRAVNA OSNOVA**

Pravni temelj za donošenje Odluke o 3. izmjeni Odluke plaći i ostalim materijalnim pravima općinskog načelnika Općine Vidovec sadržana je u članku 35. i 90.a Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članku 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10 i 10/23) i članku 31. Statuta Općine Vidovec („Službeni vjesnik Varaždinske županije“ broj 20/21).

Člankom 90.a. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da općinski načelnik, gradonačelnik, župan i njegovi zamjenici koji dužnost obavljaju profesionalno, za vrijeme profesionalnog obavljanja dužnosti imaju pravo na plaću i druga prava iz rada, a vrijeme obavljanja dužnosti uračunava im se u staž osiguranja.

**II. OBRAZLOŽENJE PRIJEDLOGA ODLUKE**

Plaće općinskih načelnika, odnosno visina koeficijenta određene su Zakonom o plaćama u lokalnoj i područnoj (regionalnoj) samoupravi sukladno veličini općine prema broju stanovnika, a za našu općinu je to do koeficijenta 4,55. Činjenica je da je unatrag nekoliko godina, a posebno ove, zalaganjem Općinskog načelnika ostvareno niz milijunskih investicija na području cijele općine. Ne govore to investicije koje su se financirale iz općinskog proračuna, nego poglavito investicije financirane iz fondova Europske unije i državnog proračuna. To je zasigurno zasluga čelnog čovjeka općine koji je pokrenuo te investicije, pripremao sa suradnicima projekte i prijave, ali i lobirao na temelju svoje poslovne sposobnosti i ugleda u zajednici i hrvatskoj i europskoj politici da ti projekti prođu na natječajima.

Plaće korisnika općinskog proračuna (Jedinstveni upravni odjel, Dječji vrtić Škrinjica) rasle su nekoliko puta ove godine da bi se poboljšao materijalni status zaposlenika, a rasti će i početkom sljedeće godine te će se i dalje raditi na tome da se one usklađuju s troškovima života.

**Prikaz koeficijenata za obračun plaća načelnika i gradonačelnika u Varaždinskoj županiji**

|  |  |
| --- | --- |
| **Jedinica lokalne samouprave** | **Koeficijent**  **za obračun plaća** |
| Općina Breznica | 4,00 |
| Općina Klenovnik | 4,00 |
| Općina Ljubešćica | 4,20 |
| Općina Martijanec | 4,22 |
| Općina Maruševec | 4,30 |
| Općina Trnovec Bartolovečki | 4,55 |
| Općina Petrijanec | 4,55 |
| Općina Sračinec | 4,55 |
| Općina Cestica | 4,55 |
| Općina Sveti Đurđ | 4,55 |
| Grad Varaždinske Toplice | 4,55 |
| Grad Lepoglava | 4,55 |
| Općina Visoko | 3,90/2,50 |
| Općina Vidovec | 3,50 |

Činjenica je da Općinski načelnik Općine Vidovec ima najmanji koeficijent (3,50) od navedenih gradonačelnika i načelnika (osim načelnika Općine Visoko čiji je izvorni proračun 5 puta manji od proračuna naše općine), nema pravo na nikakva dodatna primanja (božićnica, uskrsnica, prijevoz, regres za godišnji odmor, godišnja nagrada za rezultate rada) te će se uskoro njegova plaća izjednačiti s plaćama vodećih ljudi u općinskim institucijama.

Uspoređujući koeficijente sa ostalim načelnicima i gradonačelnicima treba uzeti u obzir i godine radnog staža, što je kod našeg načelnika 30 godina. Odgovornost vodećih ljudi u općini je velika, ali cijelim procesom funkcioniranja općine (Jedinstveni upravni odjel i dječji vrtić) rukovodi općinski načelnik koji je na kraju jedini odgovoran za njihovo normalno funkcioniranje. Naravno da u određivanju koeficijenta treba sagledati ukupnu ekonomsku situaciju stanovništva općine, a ona je sigurno zadovoljavajuća prvenstveno zahvaljujući vrijednim radnicima, poduzetnicima i poljoprivrednicima naše općine. Ista situacija je i na nacionalnom nivou što je pak vidljivo iz rasta BDP-a, plaća i mirovina, te porezne politike Vlade Republike Hrvatske.

Slijedom svega navedenog opravdano se predlaže koeficijent za obračun plaće općinskog načelnika 4,10 što je i dalje među najnižim koeficijentima od navedenih u gornjoj tablici. Promjenom osnovice za obračun plaće u kolovozu ove godine izvršeno je hitno usklađenje koeficijenta općinskog načelnika s 4,55 na 3,50 da bi se mogla uopće isplatiti plaća za kolovoz. Sa sadašnjim stanjem vidljivi su koeficijenti ostalih načelnika i gradonačelnika iste razine te je opravdano, na temelju gore navedenih razloga, da se sada izglasavanjem uskladi koeficijent za obračun plaće načelnika Općine Vidovec, a također uzimajući u obzir da masa plaća Jedinstvenog upravnog odjela i općinskog načelnika iznosi 14,58% prihoda poslovanja od zakonom dopuštenih 18,00%.